b'\n_START_ARTICLE_\nIf\xc4\x97\n_START_SECTION_\n\xc4\xaek\xc5\xabrimo legenda\n_START_PARAGRAPH_\nIf\xc4\x97 buvo seniausia ir svarbiausia Jorubalando valstyb\xc4\x97l\xc4\x97, i\xc5\xa1 kurio kildinama visa jorub\xc5\xb3 tauta. Pasak mit\xc5\xb3, \xc4\x8dia Olodumare \xc4\xafsakymu nusileido dievas Obatala, kuris suk\xc5\xabr\xc4\x97 vis\xc4\x85 \xc5\xbemonij\xc4\x85. Pirmiausia jis mostel\xc4\x97jo purvo gniutulu vir\xc5\xa1 bekra\xc5\xa1\xc4\x8dio vandenyno ir taip pasidar\xc4\x97 \xc5\xbeem\xc4\x97, kuri vadinosi If\xc4\x97. Tada jis pasodino centre palm\xc4\x97s rie\xc5\xa1ut\xc4\x85, i\xc5\xa1 kurios i\xc5\xa1augo medis su 16 \xc5\xa1ak\xc5\xb3, simbolizuojan\xc4\x8di\xc5\xb3 sen\xc4\x85sias jorub\xc5\xb3 gimines.\n_START_SECTION_\nAnkstyviausioji istorija\n_START_PARAGRAPH_\nArcheologiniai kasin\xc4\x97jimai parod\xc4\x97, kad If\xc4\x97s miestas buvo apgyvendintas jau V a. pr. m. e. Seniausias jo laikotarpis yra \xc5\xbeinomas kaip \xe2\x80\x9enegr\xc4\xafstasis\xe2\x80\x9c, mat tuo metu If\xc4\x97s keliai buvo negr\xc4\xafsti. Galimas daiktas, kad tuo metu If\xc4\x97 daug prekiavo su Nok kult\xc5\xabros atstovais \xc5\xa1iaur\xc4\x97je, i\xc5\xa1 kurios per\xc4\x97m\xc4\x97 daug pasiekim\xc5\xb3._NEWLINE_Nuo ma\xc5\xbedaug VIII a. miestas \xc4\x97m\xc4\x97 vystytis ypa\xc4\x8d spar\xc4\x8diai, ir tapo svarbiausiu meno ir kult\xc5\xabros centru visame Benino civilizacijos regione. Apie X a. ji tapo tikru miestu, jos keliai buvo i\xc5\xa1gr\xc4\xafsti, taigi, taip prasid\xc4\x97jo jos \xe2\x80\x9egr\xc4\xafstasis\xe2\x80\x9c laikotarpis.\n_START_SECTION_\nIf\xc4\x97s apog\xc4\x97jus\n_START_PARAGRAPH_\nApie XII a. If\xc4\x97s menas pasiek\xc4\x97 vir\xc5\xa1\xc5\xabn\xc4\x99. Buvo gaminamos ypa\xc4\x8d puikios bronzin\xc4\x97s galvos, terakotos skulpt\xc5\xabros, pasi\xc5\xbeymin\xc4\x8dios auk\xc5\xa1to lygio meni\xc5\xa1kumu ir realizmo tendencijomis, kurios gerokai aplenk\xc4\x97 to meto Europ\xc4\x85._NEWLINE_Ka\xc5\xbekur laikotarpyje tarp XI ir XV a. If\xc4\x97je vald\xc4\x97 legendinis valdovas Oduduva, prad\xc4\x97j\xc4\x99s valdov\xc5\xb3 dinastij\xc4\x85. Daug mokslinink\xc5\xb3 teigia, kad jis buvo ateivis i\xc5\xa1 tolimos \xc5\xa1iaur\xc4\x97s (musulmonai palaiko legend\xc4\x85, kad jis buvo kil\xc4\x99s i\xc5\xa1 Mekos). Oduduvos palikuonys (s\xc5\xabn\xc5\xabs arba an\xc5\xabkai) yra laikomi kit\xc5\xb3 svarbiausi\xc5\xb3 Benino civilizacijos valstybi\xc5\xb3 (Ojo, Benino, Ketu, Ovo, Ilos, Sabe, Popo) \xc4\xafk\xc5\xabr\xc4\x97jais. I\xc5\xa1 if\xc4\x97s save kildina visos jorub\xc5\xb3 subgrup\xc4\x97s, kurios apie XV a. migravo \xc4\xafvairiomis kryptimis.'